Lwantshang tshenyetso setshaba
Tshenyetso setshaba e ka kgautlhanya itsholelo ya lefatshe leno fa Batswana ba sa eme puso nokeng go e lwantsha. Fa a tshwere phuthego ya kgotla kwa Tamasane bosheng, mothusa tona wa lephata la dikgaolo le tlhabololo magae, Rre Olebile Gaborone, o ne a rotloetsa morafe go ema puso nokeng, go lwantsha tshenyetso setshaba. A re tshenyetso setshaba ga se ya madi fela mme e kgona go tla ka methale e e farologaneng. O file sekai sa gore mongwe wa methale eo ke tiriso botlhaswa ya didirisiwa tsa puso le go sa tleng tirong, go se na mabaka a a tsepameng. A re fa mmereki a sa theogele sentle, o senyetsa setshaba ka gore o duelwa ka madi a setshaba mme a sa a fufulela. O rotloeditse morafe wa Tamasane go leletsa nomoro ya mahala ya  Rre Gaborone o tlhalositse fa lefatshe leno le sa ntse le tlhaelelwa ke madi a go dira ditlhabololo dingwe, a re go botlhokwa gore metse e ipelege mo go tse dingwe. A re ka ntlha ya tlhaelo e, komiti ya ditlhabololo e tshwanetse go diragatsa ditlhabololo dingwe ka madi a yone. A re dikomiti dingwe tsa ditlhabololo, ga di duelwe matlo a tsone sentle, ka jalo go nna thata gore di diragatse maikaelelo a tsone. A re go botlhokwa gore ba ba filweng matlo a go nna jalo ba a duele sentle gore komiti e kgone go dirisa madi ao, go shafatsa matlo le go dira ditiro tse dingwe. Fa a ama dikgang tsa thuto, a re motsadi mongwe le mongwe o eletsa gore ngwana wa gagwe a rutege mme a tlhalosa fa se se ka diragala fela fa batsadi ba ka kopanela thuto ya bana ba bone le barutabana. A re lekgotla la batsadi le barutabana le botlhokwa fela thata ka le fa bobedi joo sebaka sa go buisana ka thuto ya bana, a rotloetsa batsadi go tsenelela diphuthego tsa lekgotla le. A re batsadi ba tshwanetse go itse ka madi a a abetsweng sekole go dira dipaakanyo gammogo le go ntsha megopolo ya go direla sekole madi. Mothusa molaodi wa Palapye, Mme Segametsi Koontse, a re morafe wa motse oo o tswa kgakala o lela ka letlhoko la mophepafatsi kwa kgotleng, a tlhalosa fa seemo seo se baakantswe, ka bosheng jaana go thapilwe mophepafatsi le fa e se wa sennelaruri. O tsweletse ka go tlhalosa gore komiti ya ditlhabololo e ne e kopile go baakanngwa ga ntlo ya LA2 mme a tlhalosa fa go sa ntse go se na madi, ka jalo a neela komiti ya ditlhabololo ya motse wa Tamasane mogopolo wa go dirisa madi a matlo go baakanya ntlo eo. Mme Koontse o tlhalositse le gore kokelwana ya Tamasane e sa ntse e se na koloi e e tsayang balwetse, ka jalo e dirisa koloi e le nngwe le metse ya Diloro, Maokaatuma le Mogapi. A re palo ya baoki kwa kokelwaneng eo e okeditswe go nna bobedi. O tsweletse ka go sedimosa gore ba Botswana Post ga ba ka ke ba aga poso kwa Tamasane jaaka morafe o eleditse, ka gore go na le poso kwa Maokaatuma, e e nang le mabokoso a ka nna makgolo a mabedi mme mo go one, go dirisiwa a le masome mabedi le boraro fela. A re ka jalo ba poso ba rotloetsa morafe go dirisa poso e e kwa motseng wa Maokaatuma le go reka mabokoso teng. BOKHUTLO